CELEX: 62020CN0365
Language: da
Date: 2020-08-04 00:00:00
Title: Sag C-365/20: Anmodning om præjudiciel afgørelse indgivet af Landgericht Düsseldorf (Tyskland) den 4. august 2020 — Eurowings GmbH mod GDVI Verbraucherhilfe GmbH

16.11.2020   
            
            
               DA
            
            
               Den Europæiske Unions Tidende
            
            
               C 390/19
            
         
      Anmodning om præjudiciel afgørelse indgivet af Landgericht Düsseldorf (Tyskland) den 4. august 2020 — Eurowings GmbH mod GDVI Verbraucherhilfe GmbH
      (Sag C-365/20)
      (2020/C 390/28)
      Processprog: tysk
      
         Den forelæggende ret
      
      Landgericht Düsseldorf
      
         Parter i hovedsagen
      
      
         Sagsøgt og appellant: Eurowings GmbH
      
         Sagsøger og appelindstævnt: GDVI Verbraucherhilfe GmbH
      
         Præjudicielle spørgsmål
      
      
                  1)
               
               
                  Har en passager en »bekræftet reservation« som omhandlet i artikel 3, stk. 2, litra a), i forordning (EF) nr. 261/2004 (1), når passageren fra en rejsearrangør, med hvilken passageren har en kontrakt, har fået et »andet bevis« som omhandlet i artikel 2, litra g), i forordning nr. 261/2004, hvorved passageren gives løfte om transport på en bestemt flyafgang, der er specificeret ved angivelse af afgangs- og ankomststed, afgangs- og ankomsttidspunkt og flynummer, uden at rejsearrangøren har foretaget en pladsreservation til denne flyafgang hos det pågældende luftfartsselskab og har fået den bekræftet af dette selskab?
               
            
                  2)
               
               
                  Foreligger der en »boardingafvisning« som omhandlet i artikel 4, stk. 3, og artikel 2, litra j), i forordning (EF) nr. 261/2004, når passagerers reservationer få dage før det planlagte afgangstidspunkt ændres til en anden flyafgang af en rejsearrangør, med hvilken de har indgået en kontrakt om en pakkerejse, efter at rejsearrangøren forinden bindende har bekræftet en flyafgang, som er specificeret ved angivelse af afgangs- og ankomststed, afgangs- og ankomsttidspunkt og flynummer?
               
            
                  3)
               
               
                  Foreligger der »rimelige grunde« til boardingafvisningen som omhandlet i artikel 2, litra j), sidste sætningsdel, i forordning (EF) nr. 261/2004, når en rejsearrangør uden at koordinere med luftfartsselskabet og uden at foretage en »dækningsreservation« for passageren bindende bekræfter bestemte flyafgange, som er specificeret ved angivelse af dato, flynummer og flytider, og rejsearrangøren derefter få dage før den planmæssige afgangstid — igen uden at koordinere med luftfartsselskabet — ændrer reservationen til en anden flyafgang, uden at luftfartsselskabet kan øve indflydelse på dette?
               
            
                  4)
               
               
                  Skal et luftfartsselskab i forhold til en passager allerede anses for at være et transporterende luftfartsselskab som omhandlet i artikel 2, litra b), i forordning nr. 261/2004, når denne passager ganske vist har en kontrakt med en rejsearrangør, som har givet passageren løfte om transport på en bestemt flyafgang, der er specificeret ved angivelse af afgangs- og ankomststed, afgangs- og ankomsttidspunkt og flynummer, men rejsearrangøren ikke har reserveret et sæde til passageren og dermed ikke har stiftet et kontraktforhold til luftfartsselskabet for så vidt angår denne flyafgang?
               
            
                  5)
               
               
                  Skal artikel 4, stk. 3, og artikel 7, stk. 1, i forordning (EF) nr. 261/2004 fortolkes således, at kompensationens størrelse i et tilfælde som det foreliggende, hvor passageren i forbindelse med en pakkerejse hos rejsearrangøren reserverer en forbindelse med flyskift, og hvor den første delflyvning, som udføres af det sagsøgte luftfartsselskab, gennemføres planmæssigt, men hvor passagererne på den tilsluttede flyforbindelse, som ligeledes udføres af det sagsøgte luftfartsselskab, under henvisning til en manglende »dækningsreservation« fra rejsearrangørens side nægtes boarding som omhandlet i artikel 2, litra j), i forordning (EF) nr. 261/2004, beregnes ud fra afstanden på den samlede flyvedistance fra det første afgangssted til det sidste bestemmelsessted og ikke kun ud fra distancen på den berørte anden delflyvning?
               
            
         (1)  Europa-Parlamentets og Rådets forordning (EF) nr. 261/2004 af 11.2.2004 om fælles bestemmelser om kompensation og bistand til luftfartspassagerer ved boardingafvisning og ved aflysning eller lange forsinkelser og om ophævelse af forordning (EØF) nr. 295/91 (EUT 2004, L 46, s. 1).